"Mi-e teamă de ce va fi", s-a exprimat Simona Halep într-un interviu televizat oferit joi, 7 martie 2024, privind revenirea ei pe terenul de tenis, după ce TAS i-a redus suspendarea de la 4 ani la 9 luni. Ce replică i-a dat jucătoarea româncă de tenis rivalei sale Serena Williams.
Simona Halep a câștigat procesul de la Tribunalul Arbitral al Sportului (TAS), în cadrul căruia a contestat suspendarea de 4 ani pentru dopaj aplicată de Agenția Internațională pentru Integritatea Tenisului (ITIA), sancțiunea fiind redusă la 9 luni.
Până a ajunge la un astfel de verdict, Simona Halep a luptat mult. Unii i-au fost alături, alții nu. Multe nume cu expunere publică au vorbit-o de rău pe jucătoarea de tenis în circumstanțele scandalului de dopaj declanșat în 2022. Tenismena a făcut declarații neașteptate despre ei.
În interviul oferit lui Mihai Gâdea, Simona Halep a explicat că a avut o carieră exemplară, motiv pentru care consideră că doar invidia i-a determinat pe unii să o vorbească de rău în urma scandalului de dopaj. Mai ales știind că a muncit foarte mult pentru a ajunge numărul 1 în tenis.
Deși au durut-o atitudinile și răutățile unora, Simona Halep a mărturisit că poate înțelege invidia și răutatea. Le-a mulțumit celor din jurul său că au motivat-o să lupte chiar dacă îi era foarte greu. S-a trezit în fiecare dimineață cu dorința de a arăta care este, de fapt, adevărul – și a reușit.
"A fost ceva personal. Am fost un dezastru din punct de vedere emoţional. M-am trezit zilnic cu dorinţa de a arăta adevărul. Nu a venit nimeni să îşi ceară scuze, după verdict. Nu aştept nimic de la nimeni, dar ar fi frumos", a declarat Simona Halep la Antena 3 CNN.
Când a aflat decizia finală de la TAS, Simona Halep se afla în Dubai. A mărturisit că a plâns de bucurie când a aflat că pedeapsa i-a fost redusă de la 4 ani la 9 luni. Spera, în sufletul său, ca acesta să fie rezultatul. Spera ca decizia să fie una corectă față de ea.
Simona Halep a dezvăluit că primul lucru pe care l-a făcut, după aflarea verdictului judecătorilor de la TAS, a fost să își sune tatăl pentru a-i da vestea. A fost o victorie enormă, potrivit spuselor jucătoarei de tenis. Mama ei a avut lacrimi în ochi de emoție.
"Nu am stat niciodată atât de departe de meciurile oficiale. Mi-e teamă de ce va fi, dar îmi doresc să fac acest lucru. Nu vreau să mă opresc din a juca tenis. Am speranţa că va fi bine, voi face tot posibilul. Nu vreau să ştiu cum o să fie când mă voi întoarce. (…)
Mi-e teamă să visez departe, dar am speranţa, încredere că dacă fac ce trebuie pentru a fi în top… Nu pot să îmi imaginez ce va fi, vreau să merg la Miami şi apoi să văd dacă mă pot implica complet în acest sport. Am o vârstă", s-a exprimat Simona Halep.
Întrebată despre opinia sa privind reacția Serenei Williams, care nu a susținut-o în momentul declanșării scandalului de dopaj, dimpotrivă, românca a fost foarte diplomată. Dacă rivala ei din tenis a lovit-o cu ironii de-a lungul ultimelor luni de zile, iată că reacția Simonei Halep este una mai sufletistă.
"Cred că a fost o frustare. Pentru ea era ceva enorm să câştige acel Grand Slam. Dar cred că este prea mare pentru acea postare. Nu vreau să judec", a spus Simona Halep despre rivala ei.
Amintim că atunci când ITIA a suspendat-o 4 ani pe Simona Halep, Serena Williams a publicat pe rețelele sociale un mesaj controversat: "8 e cifră mai bună". A făcut referire astfel la numărul de trofee pe care le-a câștigat la Wimbledon, sugerând că ar fi putut ajunge de la 7 la 8, dacă jucătoarei de tenis din România i s-ar fi retras trofeul câștigat în 2019, chiar în fața ei.